Η διάδραση της μουσικής δημιουργικότητας με τη μουσική πληροφόρηση στο σύγχρονο κοινωνικό και τεχνολογικό περιβάλλον
Authors: Λαβράνος Χαρίλαος-Στυλιανός 
Published: September 2021

O 21ος αιώνας, πρόκειται για τον αιώνα της πληροφόρησης και της εντατικοποίησης της γνώσης όπου νέα συστήματα και υπηρεσίες αναπτύσσονται μέσω των σύγχρονων πληροφοριακών τεχνολογιών. Οι ραγδαίες αλλαγές στο περιβάλλον της πληροφόρησης έχουν επηρεάσει σε μεγάλο βαθμό τον τρόπο που οι επαγγελματίες καθώς και οι ερασιτέχνες μουσικοί αναζητούν τη μουσική πληροφόρηση και ασχολούνται με τη μουσική δημιουργικότητα, στο πλαίσιο διαφορετικών μουσικών αντικειμένων και για διαφορετικούς σκοπούς οι οποίοι είναι δυνατό να αφορούν στη σύνθεση, στην ερμηνεία και στον αυτοσχεδιασμό, στην ακρόαση και στην ανάλυση. Αντικείμενο της διατριβής αποτελεί «η διερεύνηση τόσο θεωρητικών όσο και εμπειρικών ζητημάτων σχετικά με την επίδραση της μουσικής πληροφόρησης στη μουσική δημιουργικότητα». Συγκεκριμένα, η μουσική δημιουργικότητα γίνεται αντιληπτή ως μια εκ προθέσεως διαδικασία η οποία λειτουργεί ως κίνητρο για την αναζήτηση της μουσικής πληροφόρησης. Υπό αυτό το πρίσμα, η διατριβή παρουσιάζει ζητήματα σχετικά με το σύγχρονο περιβάλλον και τη διαμόρφωση υπηρεσιών μουσικής πληροφόρησης, καθώς και σχετικά με την πληροφοριακή κατά την αναζήτηση συμπεριφορά των ατόμων και τη σχέση αυτής με τη μουσική πληροφόρηση. Επίσης, παρουσιάζει σημαντικά ζητήματα σχετικά με το γενικό πλαίσιο διαμόρφωσης της δημιουργικής διαδικασίας και συγκεκριμένα της μουσικής δημιουργικότητας. Η διατριβή παρουσιάζει μέσω συστηματικής βιβλιογραφικής επισκόπησης την έρευνα σχετικά με την αναζήτηση της μουσικής πληροφόρησης και τις εφαρμογές αυτής σε δημιουργικές δραστηριότητες όπως η σύνθεση, η ερμηνεία και ο αυτοσχεδιασμός, η ακρόαση και η ανάλυση. Στη διατριβή αναπτύσσεται επίσης ένα νέο μοντέλο, ένα θεωρητικό πλαίσιο τριών σταδίων σχετικά με την κατανόηση του ρόλου της αναζήτησης της μουσικής πληροφόρησης στη μουσική δημιουργικότητα σύμφωνα με το οποίο η διαδικασία ξεκινά με τις προθέσεις και τα κίνητρα για τη δημιουργικότητα, προχωρά στην πληροφοριακή κατά την αναζήτηση συμπεριφορά, και ολοκληρώνεται με τα αποτελέσματα της μουσικής δημιουργικότητας. Επιπλέον, παρουσιάζεται εμπειρική έρευνα σχετικά με την επίδραση της μουσικής πληροφόρησης στη μουσική δημιουργικότητα η οποία βασίστηκε στο προτεινόμενο θεωρητικό πλαίσιο και διενεργήθηκε επί ενός δείγματος N=244 διαφόρων μουσικών οι οποίοι ζουν και δραστηριοποιούνται στην Ελληνική επικράτεια. Η διατριβή επικεντρώνεται στον καταλυτικό ρόλο της μουσικής πληροφόρησης στη μουσική δημιουργικότητα παρέχοντας δυνατότητες συμβολής σε ζητήματα τα οποία, μεταξύ άλλων, είναι δυνατό να αφορούν στον σχεδιασμό συμβατικών και ψηφιακών υπηρεσιών πληροφόρησης για τη μουσική δημιουργικότητα, στην ανάπτυξη δεξιοτήτων πληροφοριακής μουσικής παιδείας για τη δημιουργικότητα, καθώς και στη διάδοση της μουσικής πολιτιστικής κληρονομιάς ανά τον κόσμο. Επιπλέον, η διατριβή παρέχει τις βάσεις για περαιτέρω συζήτηση και έρευνα σε θέματα που σχετίζονται με τη σύνδεση μεταξύ μουσικής πληροφόρησης και μουσικής δημιουργικότητας, καθώς κρίνεται σημαντική η περαιτέρω ποιοτική και ποσοτική έρευνα σχετικά με την αλληλεπίδραση μεταξύ αυτών. Εν κατακλείδι, πρέπει να σημειωθεί η σημασία και η πρωτοτυπία της διατριβής, δεδομένου ότι αποτελεί μια από τις ελάχιστες έρευνες που παρέχουν θεωρητικά και εμπειρικά ζητήματα που συνδέουν την αναζήτηση της μουσικής πληροφόρησης με τη μουσική δημιουργικότητα.